title: 2012/419/EU: Az Európai Tanács határozata ( 2012. július 11. ) Mayotte Európai Unióval kapcsolatos jogállásának módosításáról

text:
               31.7.2012

               HU

               Az Európai Unió Hivatalos Lapja

               L 204/131

         AZ EURÓPAI TANÁCS HATÁROZATA
   (2012. július 11.)
   Mayotte Európai Unióval kapcsolatos jogállásának módosításáról
   (2012/419/EU)
   AZ EURÓPAI TANÁCS,
   tekintettel az Európai Unió működéséről szóló szerződésre és különösen annak 355. cikkének (6) bekezdésére,
   tekintettel a Francia Köztársaság kezdeményezésére,
   tekintettel az Európai Bizottság véleményére,
   mivel:

               (1)

               Az Európai Unió működéséről szóló szerződés (EUMSZ) 355. cikkének (6) bekezdése lehetővé teszi az Európai Tanács számára, hogy a 355. cikk (1) és (2) bekezdésében említett valamely dán, francia vagy holland ország vagy terület Unióval kapcsolatos jogállását az érintett tagállam kezdeményezésére, a Bizottsággal folytatott konzultációt követően egyhangú határozattal módosítsa.

               (2)

               A Francia Köztársaság (a továbbiakban Franciaország) elnökének 2011. október 26-án kelt levelében arra kérte az Európai Tanácsot, hogy határozzon arról, hogy a jelenleg az EUMSZ 355. cikkének (2) bekezdése szerint a tengerentúli országok és területek jogállásával bíró, és az EUMSZ II. mellékletében ekként szereplő Mayotte az EUMSZ 349. cikke szerinti, legkülső régiók jogállását szerezze meg.

               (3)

               Franciaország kérése a mayotte-i lakosság azon döntését tükrözi, amely szerint fokozatosan közeledni kívánnak Franciaország kontinentális részéhez, és amely döntést megerősített a 2009. március 29-én tartott népszavazás is, ahol a leadott szavazatok 95,2 %-a támogatta azt a javaslatot, hogy Mayotte megyévé váljon. Mayotte ennek megfelelően 2011. március 31-én Franciaország 101. megyéjévé és ötödik tengerentúli megyéjévé vált.

               (4)

               Mayotte társadalmi és gazdasági strukturális helyzete, valamint földrajzi helyzete megfelel az EUMSZ 349. cikkében említett, és az ugyane rendelkezés értelmében vett tengerentúli régiókra jellemző tulajdonságoknak. Ezért a Mayotte-ra történő hivatkozással ki kell egészíteni egyfelől az említett cikket, annak érdekében hogy az teljes egészében alkalmazandó legyen Mayotte-ra, másfelől pedig az EUMSZ 355. cikke (1) bekezdését.

               (5)

               Mayotte szigete Európai Unióval kapcsolatos jogállásának megváltozása – ami egy demokratikusan kinyilvánított kérésen alapul – következetes lépés azt követően, hogy a sziget jogállását illetően közeledett az anyaországhoz,

         ELFOGADTA EZT A HATÁROZATOT:
   1. cikk
   Mayotte 2014. január 1-jétől kezdve nem tartozik a tengerentúli országok és területek közé, amelyekre az Európai Unió működéséről szóló szerződés (EUMSZ) negyedik részének rendelkezéseit kell alkalmazni, és az EUMSZ 349. cikke szerinti legkülső régióvá válik.
   2. cikk
   Az EUMSZ ezért a következőképpen módosul:

               1.

               A 349. cikk első bekezdése a „Martinique” szó után a „Mayotte” szóval egészül ki.

               2.

               A 355. cikk (1) bekezdése a „Martinique-re” kifejezés után a „Mayotte-ra” kifejezéssel egészül ki.

               3.

               A II. melléklet hatodik francia bekezdését el kell hagyni.

         3. cikk
   Ez a határozat az elfogadásának napján lép hatályba.
   Ezt a határozatot 2014. január 1-jétől kell alkalmazni.

      Kelt Brüsszelben, 2012. július 11-én.

            az Európai Tanács részéről

            az elnök

         H. VAN ROMPUY


title: 2009/102/EK: A Tanács határozata ( 2008. november 4. ) a Magyarországnak nyújtandó középtávú közösségi pénzügyi támogatásról

text:
               6.2.2009

               HU

               Az Európai Unió Hivatalos Lapja

               L 37/5

      A TANÁCS HATÁROZATA

   (2008. november 4.)
   a Magyarországnak nyújtandó középtávú közösségi pénzügyi támogatásról
   (2009/102/EK)
   AZ EURÓPAI UNIÓ TANÁCSA,
   tekintettel az Európai Közösséget létrehozó szerződésre,
   tekintettel a tagállamok fizetési mérlegéhez középtávú pénzügyi támogatási mechanizmus létrehozásáról szóló, 2002. február 18-i 332/2002/EK tanácsi rendeletre (1) és különösen annak 3. cikke (2) bekezdésére,
   tekintettel a Bizottságnak a Gazdasági és Pénzügyi Bizottsággal folytatott konzultációt követően tett javaslatára,
   mivel:

               (1)

               A Tanács a 2009/103/EK határozatával (2) a Magyarországnak nyújtandó kölcsönös támogatásról határozott.

               (2)

               A folyó fizetési mérleg várt javulása ellenére Magyarország külső finanszírozási igényét 2008-ban és 2009-ben 20 milliárd EUR-ra becsülik, mivel a pénzügyi piacokon a közelmúltban tapasztalt események következtében a tőkemérleg és a pénzügyi mérleg egyenlege lényegesen romolhat a portfólióbefektetések nettó kiáramlásának felgyorsulása mellett.

               (3)

               Célszerű, hogy a Közösség 6,5 milliárd EUR összegű támogatást nyújtson Magyarországnak a 332/2002/EK rendelet által létrehozott, a tagállamok fizetési mérlegéhez középtávú pénzügyi támogatási mechanizmus segítségével. A támogatást a Nemzetközi Valutaalap 10,5 milliárd SDR (mintegy 12,5 milliárd EUR) összegű hitelével összefüggésben nyújtják a várhatóan 2008. november 6-án jóváhagyásra kerülő rendelkezésreállási megállapodás keretében. A Világbank is vállalta, hogy 1 milliárd EUR összegű hitelt nyújt Magyarországnak.

               (4)

               A támogatást a Bizottságnak kell kezelnie, amelynek a Gazdasági és Pénzügyi Bizottsággal folytatott konzultációt követően meg kell állapodnia Magyarországgal a pénzügyi támogatáshoz járuló különös gazdaságpolitikai feltételekről. Ezeket a feltételeket egyetértési megállapodásba kell foglalni. A részletes pénzügyi feltételeket a Bizottság a hitelmegállapodásban rögzíti.

               (5)

               A támogatás tervezett célja, hogy segítse a magyar fizetési mérleg fenntarthatóságát, és így hozzájáruljon a kormányzati gazdaságpolitika jelenlegi gazdasági és pénzügyi környezetben történő sikeres végrehajtásához,

         A KÖVETKEZŐKÉPPEN HATÁROZOTT:
   1. cikk
   (1)   A Közösség középtávú hitelt bocsát Magyarország rendelkezésére legfeljebb 6,5 milliárd EUR összegben, legfeljebb ötéves átlagos futamidővel.
   (2)   E közösségi pénzügyi támogatás e határozat hatálybalépését követő első napon kezdődő két éven belül vehető igénybe.
   2. cikk
   (1)   A támogatást a Bizottság Magyarország vállalásaival és a Tanács ajánlásaival összhangban kezeli, különösen a nemzeti reformprogram végrehajtása, valamint a konvergenciaprogram és a túlzott hiány esetén követendő eljárás összefüggésében.
   (2)   A Bizottság – a 3. cikk (4) bekezdésével összhangban – a Gazdasági és Pénzügyi Bizottsággal folytatott konzultációt követően megállapodik a magyar hatóságokkal a pénzügyi támogatáshoz járuló különös gazdaságpolitikai feltételekről. Ezeket a feltételeket az (1) bekezdésben említett vállalásokkal és ajánlásokkal összhangban lévő egyetértési megállapodásba kell foglalni. A részletes pénzügyi feltételeket a Bizottság a hitelmegállapodásban rögzíti.
   (3)   A Bizottság a Gazdasági és Pénzügyi Bizottsággal együttműködve rendszeres időközönként megvizsgálja, hogy teljesülnek-e a támogatáshoz járuló gazdaságpolitikai feltételek. A Bizottság folyamatosan tájékoztatja a Gazdasági és Pénzügyi Bizottságot a felvett hitelek refinanszírozásának és a pénzügyi feltételek átalakításának lehetőségeiről.
   3. cikk
   (1)   A közösségi pénzügyi támogatást a Bizottság legfeljebb öt részletben bocsátja Magyarország rendelkezésére, amelyek mértékét az egyetértési megállapodásban állapítják meg.
   (2)   Az első részletet a hitelmegállapodás és az egyetértési megállapodás hatálybalépésétől függően szabadítják fel, amely a 2009. évi költségvetési tervezetnek a hiány a GDP 2,6 %-ra való csökkentésére irányuló, és az ehhez szükséges költségvetési intézkedéseket tartalmazó módosító javaslatoknak a Magyar Országgyűlésnek történő benyújtásán alapul.
   (3)   Amennyiben a hitel finanszírozása megköveteli, úgy meg kell engedni, hogy a legmagasabb hitelminősítéssel rendelkező felek bevonásával kamatlábcsere-ügyletek körültekintő alkalmazására kerüljön sor.
   (4)   A Bizottság a Gazdasági és Pénzügyi Bizottság véleményének megszerzését követően dönt a további részletek felszabadításáról. Az egyes további részletek folyósítására akkor kerül sor, ha kielégítően végrehajtják a magyar kormány új, a Nemzetközi Valutaalappal létrejött megállapodás által támogatott és Magyarország következő konvergenciaprogramjába is beemelt gazdasági programját, és legfőképpen az egyetértési megállapodásba foglalt különös gazdaságpolitikai feltételeket.
   Ezek a gazdaságpolitikai feltételek többek között magukban foglalják az alábbiakat:

               a)

               a kormány által az új programmal összefüggésben tervezett költségvetési konszolidáció folytatása, amely összhangban van a túlzott hiány esetén követendő eljárás során kiadott 2006. október 10-i tanácsi ajánlással és a konvergenciaprogram 2007. novemberi naprakésszé tett változatáról alkotott tanácsi véleménnyel, különösen a 2009. évi hiánycélra tekintettel;

               b)

               a tervezett konszolidációs folyamat alapját képező különös kiadáskorlátozó intézkedések;

               c)

               előrehaladás a költségvetési irányításban; reform az intézményrendszer kereteinek erősítésével és a jelenleg a Magyar Országgyűlés által tárgyalt törvényjavaslattal összhangban álló középtávú költségvetési szabályok meghozatalával;

               d)

               a pénzügyi szektor szabályozására és felügyeletére irányuló reformok, valamint a hatóságok kapacitásának növelése a hitelképességi és likviditási problémák hatékony kezelése érdekében; továbbá

               e)

               a lisszaboni stratégiával összefüggésben támogatott egyéb strukturális reformintézkedések, mint például a munkára való ösztönzés erősítése a foglalkoztatás növelése és az államháztartás hosszú távú fenntarthatóságának javítása céljából.

         E határozat címzettje a Magyar Köztársaság. Ezt a határozatot az Európai Unió Hivatalos lapjában ki kell hirdetni.

      Kelt Brüsszelben, 2008. november 4-én.

            a Tanács részéről

            az elnök

         A. VONDRA

      (1)  HL L 53., 2002.2.23., 1. o.

      (2)  Lásd e Hivatalos Lap 7 oldalát.


title: 2011/55/EU: A Tanács határozata ( 2011. január 24. ) a Régiók Bizottsága három svéd tagjának és négy svéd póttagjának kinevezéséről

text:
               28.1.2011

               HU

               Az Európai Unió Hivatalos Lapja

               L 25/31

         A TANÁCS HATÁROZATA
   (2011. január 24.)
   a Régiók Bizottsága három svéd tagjának és négy svéd póttagjának kinevezéséről
   (2011/55/EU)
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 305. cikkére,
   tekintettel a svéd kormány javaslatára,
   mivel:

               (1)

               A Tanács 2009. december 22-én és 2010. január 18-án elfogadta a Régiók Bizottsága tagjainak és póttagjainak a 2010. január 26-tól2015. január 25-ig tartó időszakra történő kinevezéséről szóló 2009/1014/EU és 2010/29/EU határozatot (1).

               (2)

               Kent JOHANSSON, Maria WALLHAGER NECKMAN és Kristina ALVENDAL hivatali idejének lejártát követően a Régiók Bizottsága három tagjának helye megüresedett. Susanna HABY, Bernth JOHNSON, Jens NILSSON és Ingela NYLUND WATZ hivatali idejének lejártát követően a Régiók Bizottsága négy póttagjának helye megüresedett,

         ELFOGADTA EZT A HATÁROZATOT:
   1. cikk
   A Tanács a hivatali idő hátralévő részére, azaz 2015. január 25-ig, a Régiók Bizottságába a következő személyeket nevezi ki:

               a)

               tagként:

                           —

                           Kent JOHANSSON, Skara kommun,

                           —

                           Britt-Marie LÖVGREN, Umeå kommun,

                           —

                           Jelena DRENJANIN, Huddinge kommun,

                     és

               b)

               póttagként:

                           —

                           Martin ANDREASSON, Västra Götalands läns landsting,

                           —

                           Marie SÄLLSTRÖM, Blekinge läns landsting,

                           —

                           Marie-Louise RÖNNMARK, Umeå kommun,

                           —

                           Carin JÄMTIN, Stockholms kommun.

         2. cikk
   Ez a határozat az elfogadásának napján lép hatályba.

      Kelt Brüsszelben, 2011. január 24-én.

            a Tanács részéről

            az elnök

         FAZEKAS S.

      (1)  HL L 348., 2009.12.29., 22. o. és HL L 12., 2010.1.19., 11. o.


title: 2007/839/EK: A Tanács határozata ( 2007. november 29. ) az Európai Közösség és Ukrajna közötti, a személyek visszafogadásáról szóló megállapodás megkötéséről

text:
               18.12.2007

               HU

               Az Európai Unió Hivatalos Lapja

               L 332/46

         A TANÁCS HATÁROZATA
   (2007. november 29.)
   az Európai Közösség és Ukrajna közötti, a személyek visszafogadásáról szóló megállapodás megkötéséről
   (2007/839/EK)
   AZ EURÓPAI UNIÓ TANÁCSA,
   tekintettel az Európai Közösséget létrehozó szerződésre és különösen annak 63. cikke (3) bekezdésének b) pontjára, összefüggésben a 300. cikk (2) bekezdése első albekezdésének első mondatával és a 300. cikk (3) bekezdésének első albekezdésével,
   tekintettel a Bizottság javaslatára,
   tekintettel az Európai Parlament véleményére (1),
   mivel:

               (1)

               A Bizottság az Európai Közösség nevében tárgyalásokat folytatott Ukrajnával a személyek visszafogadásáról szóló megállapodásról.

               (2)

               A 2007. június 12-én elfogadott tanácsi határozattal összhangban a megállapodást az Európai Közösség nevében 2007. június 18-án aláírták, annak későbbi időpontban való esetleges megkötésére is figyelemmel.

               (3)

               A megállapodást jóvá kell hagyni.

               (4)

               A megállapodással létrejön egy visszafogadási vegyes bizottság, amely elfogadhatja eljárási szabályzatát. Helyénvaló megállapítani az ilyen esetre vonatkozó közösségi álláspont kialakítására irányuló egyszerűsített eljárást.

               (5)

               Az Európai Unióról szóló szerződéshez és az Európai Közösséget létrehozó szerződéshez csatolt, az Egyesült Királyság és Írország helyzetéről szóló jegyzőkönyv 3. cikkének megfelelően, az Egyesült Királyság bejelentette az e határozat elfogadásában és végrehajtásában való részvételre irányuló szándékát.

               (6)

               Az Európai Unióról szóló szerződéshez és az Európai Közösséget létrehozó szerződéshez csatolt, az Egyesült Királyság és Írország helyzetéről szóló jegyzőkönyv 1. és 2. cikkének megfelelően, és az említett jegyzőkönyv 4. cikkének sérelme nélkül, Írország nem vesz részt e határozat elfogadásában, és ezért e határozat rá nézve nem kötelező erejű, és azt nem köteles alkalmazni.

               (7)

               Az Európai Unióról szóló szerződéshez és az Európai Közösséget létrehozó szerződéshez csatolt, a Dánia helyzetéről szóló jegyzőkönyv 1. és 2. cikkének megfelelően, Dánia nem vesz részt e határozat elfogadásában, és ezért e határozat rá nézve nem kötelező erejű, és azt nem köteles alkalmazni,

         A KÖVETKEZŐKÉPPEN HATÁROZOTT:
   1. cikk
   Az Európai Közösség és Ukrajna között létrejött, a személyek visszafogadásáról szóló megállapodás a Közösség nevében jóváhagyásra kerül.
   A megállapodás szövegét csatolták e határozathoz.
   2. cikk
   A megállapodás 20. cikkének (2) bekezdésében előírt értesítést a Tanács elnöke küldi meg (2).
   3. cikk
   A megállapodás 15. cikke szerint létrehozott visszafogadási vegyes bizottságban a Közösséget a tagállamok szakértőinek támogatásával a Bizottság képviseli.
   4. cikk
   A Bizottság alakítja ki – a megállapodás 15. cikkének (5) bekezdésében előírtak szerint – a Közösségnek a visszafogadási vegyes bizottság keretében képviselt álláspontját az eljárási szabályzat elfogadására vonatkozóan a Tanács által kijelölt különbizottsággal folytatott konzultációt követően.
   5. cikk
   Ezt a határozatot az Európai Unió Hivatalos Lapjában ki kell hirdetni.

      Kelt Brüsszelben, 2007. november 29-én.

            a Tanács részéről

            az elnök

         M. LINO

      (1)  2007. november 13-i vélemény (a Hivatalos Lapban még nem tették közzé).

      (2)  A megállapodás hatálybalépésének napját a Tanács Főtitkársága az Európai Unió Hivatalos Lapjában teszi közzé.
    ---documentbreak---

               18.12.2007

               HU

               Az Európai Unió Hivatalos Lapja

               L 332/48

         MEGÁLLAPODÁS
   az Európai Közösség és Ukrajna között a személyek visszafogadásáról
   AZ EURÓPAI KÖZÖSSÉG,
   a továbbiakban: a Közösség,
   valamint
   UKRAJNA,
   a továbbiakban: a Szerződő Felek,
   AZZAL A SZÁNDÉKKAL, hogy erősítsék együttműködésüket az illegális bevándorlás elleni hatékonyabb küzdelem érdekében,
   AGGODALOMMAL TEKINTVE ARRA, hogy a szervezett bűnözői csoportok tevékenysége az embercsempészet tekintetében jelentősen növekszik,
   AZZAL AZ ÓHAJJAL, hogy e megállapodás segítségével és viszonossági alapon gyors és hatékony eljárásokat hozzanak létre az olyan személyek azonosítására, illetve biztonságos és szabályos visszatérésére, akik Ukrajna vagy az Európai Unió valamely tagállama területére való beutazás vagy tartózkodás feltételeinek nem, illetve már nem felelnek meg, továbbá hogy az együttműködés szellemében elősegítsék az ilyen személyek átszállítását,
   FIGYELEMBE VÉVE, hogy megfelelő esetekben Ukrajna és az Európai Unió tagállamai minden tőlük telhetőt megtesznek, hogy a harmadik országok állampolgárait vagy hontalan személyeket, akik illegálisan léptek be területükre, visszaküldjék a származási államba vagy állandó lakhelyükre,
   FELISMERVE az emberi jogok és szabadságok betartásának szükségességét, és hangsúlyozva, hogy ez a megállapodás nem sérti a Közösségnek, az Európai Unió tagállamainak és Ukrajnának az 1948. december 10-i emberi jogok egyetemes nyilatkozata, és a nemzetközi jog, különösen az emberi jogok és alapvető szabadságok védelméről szóló 1950. november 4-i európai egyezmény, a menekültek jogállásáról szóló 1951. július 28-i egyezmény és 1967. január 31-i jegyzőkönyv, az 1966. december 19-i polgári és politikai jogok nemzetközi egyezségokmánya, valamint a kiadatásról szóló nemzetközi jogi aktusok értelmében fennálló jogait és kötelezettségeit,
   FIGYELEMMEL arra, hogy az Ukrajna és a Közösség közötti együttműködés a visszafogadás és a kölcsönös utazás megkönnyítése területein közös érdek,
   FIGYELEMBE VÉVE, hogy e megállapodás azon rendelkezései, amelyek az Európai Közösséget létrehozó szerződés IV. címének hatálya alá tartoznak, az Európai Unióról szóló szerződéshez és az Európai Közösséget létrehozó szerződéshez csatolt, Dánia helyzetéről szóló jegyzőkönyvvel összhangban nem vonatkoznak a Dán Királyságra,
   A KÖVETKEZŐKBEN ÁLLAPODTAK MEG:
   1. cikk
   Fogalommeghatározások
   E megállapodás alkalmazásában:

               a)

               „a Szerződő Felek”: Ukrajna és a Közösség;

               b)

               „tagállam”: az Európai Unió bármely tagállama a Dán Királyság és az Ír Köztársaság kivételével;

               c)

               „egy tagállam állampolgára”: az a személy, aki a Közösség által alkalmazott fogalommeghatározás szerint valamely tagállam állampolgárságával rendelkezik;

               d)

               „Ukrajna állampolgára”: az a személy, aki ukrán állampolgársággal rendelkezik;

               e)

               „harmadik ország állampolgára”: bármely személy, aki az ukrán, illetve valamely tagállam állampolgárságától eltérő állampolgársággal rendelkezik;

               f)

               „hontalan személy”: bármely személy, aki nem rendelkezik állampolgársággal;

               g)

               „tartózkodási engedély”: bármilyen típusú, Ukrajna, illetve valamely tagállam által kibocsátott engedély, amely az adott személyt feljogosítja arra, hogy a területén tartózkodjon. Ez nem tartalmazza azokat az ideiglenes engedélyeket, amelyek lehetővé teszik, hogy az érintett személy az adott állam területén tartózkodjon a menedékjog, a menekült jogállás vagy tartózkodási engedély iránti kérelem elbírálása folyamán;

               h)

               „vízum”: bármilyen típusú, Ukrajna, illetve valamely tagállam által kibocsátott engedély vagy határozat, amely a területére való belépéshez vagy az azon való átszállításhoz szükséges. Ez nem tartalmazza a repülőtéri tranzitvízumot;

               i)

               „megkereső állam”: az az állam (Ukrajna vagy a tagállamok egyike), amely e megállapodás 5. cikke értelmében visszafogadási kérelmet, vagy 11. cikke értelmében átszállítási kérelmet nyújt be;

               j)

               „megkeresett állam”: az az állam (Ukrajna vagy a tagállamok egyike), amelyhez e megállapodás 5. cikke értelmében visszafogadási kérelmet, vagy 11. cikke értelmében átszállítási kérelmet intéznek;

               k)

               „illetékes hatóság”: Ukrajna vagy a tagállamok egyikének bármely olyan nemzeti hatósága, amelyet a megállapodás 16. cikkével összhangban annak végrehajtásával bíznak meg;

               l)

               „határmenti térség”: egy tagállam és Ukrajna közös szárazföldi határától 30 kilométeres körzetben felölelt terület, valamint a tagállamok és Ukrajna tengeri kikötőinek területe, beleértve a vámövezeteket, valamint nemzetközi repülőterei.

         I.   SZAKASZ
   VISSZAFOGADÁSI KÖTELEZETTSÉGEK
   2. cikk
   Saját állampolgárok visszafogadása
   (1)   A megkeresett állam a megkereső állam kérésére és további formaságok nélkül, mint amelyeket a megállapodás előír, visszafogadja területére az összes olyan személyt, aki nem vagy már nem felel meg a megkereső állam belépésre vagy tartózkodásra vonatkozó hatályos feltételeinek, feltéve hogy e megállapodás 6. cikkével összhangban bizonyítékok állnak rendelkezésre, hogy azok a megkeresett állam állampolgárai.
   Ugyanez alkalmazandó azokra a személyekre, akik a megkereső állam területére történő belépésük után lemondtak a megkeresett állam állampolgárságáról anélkül, hogy megszerezték volna a megkereső ország állampolgárságát.
   (2)   Azon személy számára, akinek visszafogadását elfogadta, a megkeresett állam szükség szerint és késedelem nélkül kiállítja a visszautazáshoz szükséges, legalább 6 hónapig érvényes úti okmányt; függetlenül a visszafogadandó személy akaratától. Amennyiben az érintett személy átadására jogi vagy ténybeli okok folytán az eredetileg kiállított úti okmány érvényességi ideje alatt nem kerülhet sor, a megkeresett állam 14 naptári napon belül meghosszabbítja az úti okmány érvényességét, illetve szükség esetén ugyanolyan érvényességi idejű új úti okmányt állít ki. Amennyiben a megkeresett állam 14 naptári napon belül az úti okmányt nem állítja ki, annak érvényességét nem hosszabbítja meg, illetve szükség esetén azt nem újítja meg, úgy kell tekinteni, hogy a megkeresett állam elfogadta a lejárt okmányt.
   3. cikk
   Harmadik országbeli állampolgárok és hontalanok visszafogadása
   (1)   A megkeresett állam a megkereső állam kérésére és további formaságok nélkül, mint amelyeket a megállapodás előír, visszafogadja területére a harmadik országok állampolgárait vagy hontalan személyeket, akik nem vagy már nem felelnek meg a megkereső állam belépésre vagy tartózkodásra vonatkozó hatályos feltételeknek, feltéve hogy bizonyítékok állnak rendelkezésre, e megállapodás 7. cikkével összhangban, hogy az ilyen személyek:

               a)

               közvetlenül Ukrajna területéről illegálisan utaztak be a tagállamok területére, vagy közvetlenül a tagállamok területéről illegálisan utaztak be Ukrajna területére;

               b)

               beutazásuk időpontjában rendelkeztek a megkeresett állam által kiadott érvényes tartózkodási engedéllyel;
               vagy

               c)

               beutazásuk időpontjában rendelkeztek a megkeresett állam által kiadott érvényes vízummal és a megkereső állam területére közvetlenül a megkeresett állam területéről léptek be.

         (2)   Az (1) bekezdés szerinti visszafogadási kötelezettség nem érvényes, amennyiben:

               a)

               a harmadik ország állampolgára vagy a hontalan személy kizárólag a megkeresett állam nemzetközi repülőterén repülőgép-forgalmi tranzitterületen tartózkodott; vagy

               b)

               a megkereső állam a harmadik ország állampolgára vagy a hontalan személy részére a területére való belépést megelőzően vagy azt követően vízumot vagy tartózkodási engedélyt állított ki, kivéve:

                           i.

                           ha az érintett személy olyan, a megkeresett állam által kiállított vízummal vagy tartózkodási engedéllyel rendelkezik, amelynek érvényességi ideje hosszabb; vagy

                           ii.

                           a megkereső állam által kiállított vízum vagy tartózkodási engedély megszerzésére hamis vagy meghamisított dokumentumok felhasználásával került sor;

               c)

               a harmadik ország állampolgára vagy hontalan személy számára nem szükséges vízum a megkereső állam területére való belépéshez.

         (3)   A tagállamokat illetően a visszafogadási kötelezettség az (1) bekezdés b) és/vagy c) pontjában azokat a tagállamokat terhelik, amelyek a vízumot vagy tartózkodási engedélyt kiállították.
   Amennyiben két vagy több tagállam állított ki vízumot vagy tartózkodási engedélyt, az (1) bekezdés b) és/vagy c) pontjában meghatározott visszafogadási kötelezettség azt a tagállamot terheli, amelyik a hosszabb érvényességi idejű dokumentumot állította ki, illetve ha azok közül egy vagy több dokumentum érvényességi ideje lejárt, akkor a még érvényes dokumentumot kiállító tagállamot. Ha már valamennyi dokumentum lejárt, úgy az (1) bekezdés b) és/vagy c) pontja szerinti visszafogadási kötelezettség azon tagállamot terheli, amely a legkésőbb lejárt dokumentumot kiadta. Amennyiben a fenti dokumentumok egyikének bemutatására sem kerül sor, az (1) bekezdésben meghatározott visszafogadási kötelezettség az utolsó kilépés szerinti tagállamot terheli.
   (4)   Miután a megkeresett állam pozitívan bírálta el a visszafogadási kérelmet, a megkereső tagállam a megkeresett állam által elismert úti okmányt állít ki a visszafogadandó személy számára. Amennyiben a megkereső állam az EU tagállama, ez az úti okmány a kiutasításra rendszeresített szabványos, európai uniós úti okmány, az 1994. november 30-i tanácsi ajánlásban megadott űrlapnak megfelelően (7. melléklet). Amennyiben a megkereső állam Ukrajna, ez az úti okmány Ukrajna visszatérésre feljogosító úti okmánya (8. melléklet).
   4. cikk
   Téves visszafogadás
   A megkereső állam visszafogad bármely, a megkeresett állam által visszafogadott személyt, amennyiben az érintett személy átadását követő 3 hónapon belül bizonyítást nyer, hogy a megállapodás 2. vagy 3. cikkében meghatározott feltételek nem teljesültek.
   Ilyen esetekben a megállapodás eljárási rendelkezéseit értelemszerűen kell alkalmazni és a megkeresett állam közöl minden, a visszafogadandó személy jelenlegi személyazonosságára és állampolgárságára vonatkozó rendelkezésére álló információt is.
   II.   SZAKASZ
   VISSZAFOGADÁSI ELJÁRÁS
   5. cikk
   Visszafogadási kérelem
   (1)   A (2) bekezdésre is figyelemmel, a 2–3. cikkben meghatározott kötelezettségek alapján visszafogadandó személy bármilyen átadásának feltétele a megkeresett állam illetékes hatóságához benyújtott visszafogadási kérelem.
   (2)   Amennyiben a visszafogadandó személy birtokában érvényes úti okmány vagy személyazonosító igazolvány van, harmadik ország állampolgárai vagy hontalan személyek esetében pedig a megkeresett állam érvényes vízuma vagy tartózkodási engedélye, az ilyen személy átadása anélkül történhet meg, hogy a megkereső állam visszafogadási kérelmet vagy írásbeli közleményt nyújtana be a megkeresett állam illetékes hatóságához.
   (3)   A (2) bekezdés sérelme nélkül, amennyiben egy személy letartóztatására a megkereső állam határ menti térségében került sor 48 órán belül, hogy ez a személy közvetlenül a megkeresett állam területéről illegálisan átlépte az államhatárt (beleértve a tengeri kikötőket és repülőtereket), a megkereső állam e személy letartóztatását követően 2 napon belül visszafogadási kérelmet nyújthat be (gyorsított eljárás).
   (4)   A visszafogadási kérelem a következő információkat tartalmazza:

               a)

               a visszafogadandó személy adatai (pl. családi és utónév, születési idő és hely, nem és az utolsó lakóhely);

               b)

               az állampolgárságot bizonyító dokumentumok, a harmadik ország állampolgárainak és a hontalan személyek visszafogadásának feltételei.

         (5)   A visszafogadási kérelemnek – szükség esetén – tartalmaznia kell az alábbiakat is:

               a)

               arról szóló nyilatkozat, hogy az átadandó személynek segítségre vagy gondoskodásra lehet szüksége, feltéve hogy az érintett személy kifejezetten hozzájárult e nyilatkozathoz;

               b)

               bármilyen más olyan védelmi vagy biztonsági intézkedés, amely az adott átadás esetén szükséges lehet.

         (6)   A visszafogadási kérelmekhez használandó közös formanyomtatvány e megállapodás 5. mellékletében található.
   6. cikk
   Az állampolgárságot bizonyító dokumentumok
   (1)   A megkeresett állam állampolgársága a megállapodás 2. cikkének (1) bekezdése értelmében:

               a)

               A megállapodás 1. mellékletében felsorolt bármely dokumentummal igazolható, még abban az esetben is, ha azok érvényességi ideje már lejárt. Ilyen dokumentumok bemutatása esetén az állampolgárságot a megkeresett állam minden további vizsgálat nélkül elismeri. Az állampolgárság igazolása nem történhet hamis vagy meghamisított dokumentumok alapján.

               b)

               A megállapodás 2. mellékletében felsorolt dokumentumokkal bizonyítható, még abban az esetben is, ha azok érvényességi ideje már lejárt. Ilyen dokumentumok bemutatása esetén a megkeresett állam az állampolgárságot megállapítottnak tekinti, a megkereső állam illetékes hatóságainak részvételével folytatott vizsgálat alapján történő ellenkező bizonyításig. Az állampolgárság megállapítása nem történhet hamis vagy meghamisított dokumentumok alapján.

         (2)   Ha az 1. vagy 2. mellékletben felsorolt dokumentumok egyike sem áll rendelkezésre, úgy a megkeresett állam illetékes diplomáciai képviselete meghallgatja a visszafogadandó személyt maximum 10 naptári napon belül, állampolgárságának megállapítása érdekében. E határidő a visszafogadási kérelem átvételének napjával számítandó.
   7. cikk
   Harmadik ország állampolgáraira és hontalan személyekre vonatkozó bizonyítási eszközök
   (1)   A harmadik ország állampolgárai és hontalan személyek visszafogadásának feltételei a megállapodás 3. cikkének (1) bekezdése a) pontja értelmében:

               a)

               a megállapodás 3a. mellékletében felsorolt bármely dokumentummal igazolhatók. Ilyen dokumentumok bemutatása esetén a megkeresett állam elismeri az illegális belépést területéről a megkereső állam területére (vagy tagállam területére, amennyiben a megkeresett állam Ukrajna);

               b)

               a megállapodás 3b. mellékletében felsorolt bármely dokumentum alapján megállapíthatók. Ilyen dokumentum bemutatása esetén a megkeresett állam elvégzi a vizsgálatot és maximum 20 naptári napon belül választ ad. Kedvező válasz esetén, vagy amennyiben nem adnak választ a határidő lejárta előtt, a megkeresett állam elismeri a területéről a megkereső állam (vagy tagállam, amennyiben a megkeresett állam Ukrajna) területére történt illegális belépést.

         (2)   A megkereső állam területére történt belépés jogellenességét a megállapodás 3. cikkének (1) bekezdés a) pontja értelmében az érintett személy úti okmányával állapítják meg, amelyből hiányzik a megkereső ország területére történő belépéshez szükséges vízum vagy egyéb tartózkodási engedély. A jogellenes belépés, jelenlét vagy tartózkodás tényét valószínűsítő bizonyítékot jelent a megkereső állam arra vonatkozó kellően indokolt nyilatkozata is, hogy az érintett személy nem rendelkezik a szükséges úti okmányokkal, vízummal vagy tartózkodási engedéllyel.
   (3)   A harmadik ország állampolgárai és hontalan személyek visszafogadásának feltételei a megállapodás 3. cikkének (1) bekezdése b) és c) pontja értelmében:

               a)

               a megállapodás 4a. mellékletében felsorolt bármely dokumentummal igazolhatók. Ilyen dokumentumok bemutatása esetén a megkeresett állam minden további vizsgálat nélkül elismeri az ilyen személyek tartózkodását a területén;

               b)

               a megállapodás 4b. mellékletében felsorolt bármely dokumentum alapján megállapíthatók. Ilyen dokumentum bemutatása esetén a megkeresett állam elvégzi a vizsgálatot és maximum 20 naptári napon belül választ ad. Kedvező válasz esetén, vagy amennyiben nem bizonyítják ellenkezőleg, illetve amennyiben nem adnak választ a határidő lejárta előtt, a megkeresett állam elismeri az ilyen személyek tartózkodását a területén.

         (4)   A harmadik országbeli állampolgárok és hontalan személyek visszafogadásának feltételei nem igazolhatók hamis vagy meghamisított dokumentumokkal.
   8. cikk
   Határidők
   (1)   A visszafogadási kérelmet a megkeresett állam illetékes hatóságához legfeljebb az attól számított egy éven belül kell benyújtani, hogy a megkereső állam illetékes hatósága tudomást szerzett arról, hogy egy harmadik ország állampolgára vagy egy hontalan személy nem, illetve már nem felel meg a belépés vagy tartózkodás hatályos feltételeinek.
   A visszafogadási kötelezettség nem merül fel abban az esetben, ha az ilyen személyekre vonatkozó visszafogadási kérelmet az említett határidő lejárta után nyújtják be. Amennyiben a kérelem időben történő benyújtásának jogi vagy ténybeli akadálya van, kérelem esetén a határidő – kérésre – legfeljebb 30 naptári nappal meghosszabbítható.
   (2)   A 7. cikk (1) bekezdése b) pontjában és a 7. cikk (3) bekezdése b) pontjában említett határidők kivételével, a visszafogadási kérelmet a megkeresett állam indokolatlan késedelem nélkül és minden esetben az ilyen kérelem kézhezvételének napjától számított 14 naptári napon belül megválaszolja. Amennyiben a kérelem időben történő megválaszolásának jogi vagy ténybeli akadálya van, kellően indokolt kérelem esetén a határidő minden esetben maximum 30 naptári napig meghosszabbítható.
   (3)   A gyorsított eljárás keretében benyújtott visszafogadási kérelem esetén (5. cikk (3) bekezdés) a kérelmet annak kézhezvételének napjától számított 2 munkanapon belül meg kell válaszolni. Amennyiben szükséges, a megkeresett állam kellően indokolt kérelme esetén és a megkereső állam jóváhagyásával, a kérelem megválaszolásának határideje további 1 munkanappal meghosszabbítható.
   (4)   Az e cikk (2) és (3) bekezdésében említett határidők lejártakor, válasz hiányában a visszafogadás elfogadottnak tekintendő.
   (5)   A visszafogadási kérelem elutasításának okait közölni kell a megkereső állammal.
   (6)   Az engedély megadása után vagy megfelelő esetben a (2) bekezdésben megállapított határidő lejárta után, az érintett személyt a megállapodás 9. cikk (1) bekezdésével összhangban késedelem nélkül át kell adni az illetékes hatóságok által megállapított feltételek szerint. A megkereső állam kérelmére ez a határidő a jogi vagy gyakorlati akadályok megszüntetésére fordított idővel meghosszabbítható.
   9. cikk
   Az átadás részletes szabályai és szállítási módok
   (1)   Egy személy átadását megelőzően a megkereső állam és a megkeresett állam illetékes hatóságai írásban előre rögzítik az átadás időpontját, a belépés helyét, az esetleges kíséretet és az átadásra vonatkozó egyéb szükséges információt.
   (2)   Minden szállítóeszközt igénybe lehet venni, legyen az akár légi, szárazföldi vagy tengeri szállítás. A légi úton való szállítás nem korlátozható kizárólag a megkereső állam és a megkeresett állam nemzeti légitársaságaira, és az menetrend szerinti és charterjáratokon egyaránt történhet. Amennyiben kíséretre van szükség, a kíséret nem korlátozható a megkereső állam arra felhatalmazott személyeire, feltéve hogy ezek a személyek vagy Ukrajnából, vagy valamely tagállamból valók.
   III.   SZAKASZ
   AZ ÁTSZÁLLÍTÁSI MŰVELETEK
   10. cikk
   Elvek
   (1)   A tagállamok és Ukrajna a harmadik országok állampolgárainak és a hontalan személyek átszállítását azokra az esetekre korlátozzák, amikor e személyek nem adhatók át közvetlenül a rendeltetési államnak.
   (2)   A megkeresett állam lehetővé teszi a harmadik ország állampolgárai vagy a hontalan személyek átszállítását, amennyiben az esetleges más tranzitországokba történő továbbutazás, valamint a rendeltetési állam részéről a visszafogadás biztosított.
   (3)   A harmadik országbeli állampolgárok és a hontalan személyek átszállítása kísérettel történik, amennyiben a megkeresett állam így kéri. A kísérettel történő átszállítási műveletek eljárási részleteit a végrehajtási jegyzőkönyvben határozzák meg a 16. cikkel összhangban.
   (4)   A megkeresett állam elutasíthatja az átszállítást:

               a)

               ha fennáll a veszélye annak, hogy a harmadik ország állampolgára vagy a hontalan személy a rendeltetés szerinti államban vagy egy tranzitállamban kínzásnak, embertelen vagy megalázó bánásmódnak, büntetésnek vagy halálbüntetésnek, faji, vallási, nemzetiségi vagy egy adott társadalmi csoporthoz való hovatartozása vagy politikai meggyőződése miatt üldöztetésnek van kitéve;

               b)

               ha a harmadik ország állampolgárát vagy a hontalan személyt a megkeresett államban vagy egy másik tranzitállamban büntetőeljárás vagy büntetés végrehajtása alá vetik; vagy

               c)

               a megkeresett állam közegészségügyi, nemzetbiztonsági, közrendi vagy egyéb nemzeti érdekei miatt.

         (5)   A megkeresett állam bármilyen kibocsátott engedélyt visszavonhat, ha időközben az e cikk (4) bekezdésében említett olyan körülmények merülnek fel, amelyek az átszállítás lebonyolítását akadályozzák, vagy ha a lehetséges tranzitállamokba való odautazás vagy a rendeltetés szerinti állam általi visszafogadás már nem biztosított.
   11. cikk
   Az átszállítási eljárás
   (1)   Átszállítás iránti kérelmet írásban kell benyújtani a megkeresett állam illetékes hatóságaihoz, és annak a következő adatokat kell tartalmaznia:

               a)

               az átszállítás módja (légi, szárazföldi vagy tengeri úton), az átszállítás útvonala, egyéb tranzitállamok, amennyiben vannak, és a végső rendeltetés szerinti állam;

               b)

               az érintett személy adatait (név, utónév, leánykori név, egyéb használt/ismert nevek vagy felvett nevek, születési dátum, nem és – amennyiben lehetséges – születési hely, állampolgárság, nyelv, az úti okmány típusa és száma);

               c)

               a belépés tervezett helyét, az átszállítás időpontját és a kíséret esetleges igénybevételét;

               d)

               egy nyilatkozatot arra vonatkozóan, hogy a megkereső állam úgy véli, hogy a 10. cikk (2) bekezdése szerinti feltételek teljesülnek, és a nem ismert okokat a 10. cikk (4) bekezdése alapján való elutasításra.

         Az átszállítási kérelmekhez használandó közös formanyomtatvány e megállapodás 6. mellékletét képezi.
   (2)   A megkeresett állam a kérelem kézhezvételétől számított 10 naptári napon belül írásban tájékoztatja a megkereső államot az átszállítás lebonyolítására vonatkozó beleegyezéséről, megerősítve a belépés helyét és a fogadás tervezett időpontját, vagy tájékoztatja a megkereső államot az átszállítás elutasításáról, valamint annak okairól.
   (3)   Amennyiben az átszállítás lebonyolítása légi úton történik, a visszafogadandó személy és annak esetleges kísérete mentesül a reptéri tranzitvízum megszerzésének kötelezettsége alól.
   (4)   A megkeresett állam illetékes hatóságai a kölcsönös konzultációkra is figyelemmel segítséget nyújtanak az átszállítás lebonyolításában, különösen az érintett személyek megfigyelése révén, valamint az e célt szolgáló megfelelő feltételek megteremtésével.
   IV.   SZAKASZ
   KÖLTSÉGEK
   12. cikk
   A szállítás és az átszállítás költségei
   Az e megállapodás szerinti visszafogadással és átszállítással kapcsolatos valamennyi – a rendeltetés szerinti állam határáig felmerülő – szállítási költséget a megkereső állam viseli, csakúgy mint a megkeresett államnak a személy visszatérésével kapcsolatos szállítási és fenntartási költségeit a megállapodás 4. cikkével összhangban. Ez nem sérti a tagállamok és Ukrajna illetékes hatóságainak azon jogát, hogy behajtsák az ilyen költségeket az érintett személyeken vagy harmadik feleken.
   V.   SZAKASZ
   ADATVÉDELEM ÉS ÉRINTHETETLENSÉGI ZÁRADÉK
   13. cikk
   Adatvédelem
   (1)   A személyes adatok közlésére csak abban az esetben kerül sor, ha – az esettől függően – ez Ukrajna vagy valamely tagállam illetékes hatóságai számára e megállapodás végrehajtása érdekében szükséges. A személyes adatok egy adott esetben történő közlésekor, feldolgozásakor és kezelésekor Ukrajna illetékes hatóságai tiszteletben tartják Ukrajna vonatkozó jogszabályait, a tagállamok illetékes hatóságai pedig tiszteletben tartják a 95/46/EK irányelv rendelkezéseit, valamint az ezen irányelv értelmében az adott tagállam által elfogadott nemzeti jogszabályokat.
   (2)   Emellett a következő elvek érvényesek:

               a)

               a személyes adatokat tisztességesen és jogszerűen kell feldolgozni;

               b)

               a személyes adatok gyűjtését e megállapodás végrehajtásának meghatározott, egyértelmű és törvényes céljából kell végezni, és az adatokat ezen túlmenően sem az adatközlő hatóság, sem az azokat átvevő hatóság nem dolgozhatja fel az e céllal össze nem egyeztethető módon;

               c)

               a személyes adatoknak gyűjtésük és/vagy további feldolgozásuk célja szempontjából megfelelőnek, relevánsnak és nem túlzott mértékűnek kell lenniük; az átadott személyes adatok csak az alábbiakra terjedhetnek ki:

                           i.

                           az átadandó személy adatai (családi név, utónév, bármilyen korábbi név, egyéb használt/ismert nevek vagy felvett nevek, nem, családi állapot, születési hely és idő, jelenlegi és korábbi állampolgárság);

                           ii.

                           útlevél, személyazonosító igazolvány vagy járművezetői engedély, illetve egyéb személyazonosító vagy úti okmányok (szám, érvényességi idő, a kiállítás napja, kiállító hatóság, a kiállítás helye);

                           iii.

                           útmegszakítások és útvonalak;

                           iv.

                           egyéb, az átadandó személy azonosításához vagy az e megállapodás szerinti visszafogadási követelmények megvizsgálásához szükséges információk;

               d)

               a személyes adatoknak pontosaknak kell lenniük, és azokat szükség esetén naprakésszé kell tenni;

               e)

               a személyes adatokat olyan formában kell tárolni, amely az érintettek azonosítását csak az adatok gyűjtése vagy további feldolgozása céljának eléréséhez szükséges ideig teszi lehetővé;

               f)

               mind a közlő, mind pedig a fogadó hatóság megtesz minden ésszerű intézkedést a személyes adatok szükség szerinti helyesbítésének, törlésének vagy zárolásának biztosítására, ha a feldolgozás nem felel meg e cikk rendelkezéseinek, különösen mert ezen adatok nem felelnek meg a feldolgozás céljának, e vonatkozásban nem kielégítőek vagy nem pontosak, vagy túllépik az e cél eléréséhez szükséges kereteket. Ebbe beletartozik a másik Szerződő Fél értesítése az adatok bármely helyesbítéséről, törléséről vagy zárolásáról;

               g)

               az adatokat átvevő hatóság kérésre tájékoztatja az adatközlő hatóságot a közölt adatok felhasználásáról és annak eredményéről;

               h)

               személyes adatok csak az illetékes hatóságokkal közölhetők. Az egyéb szerveknek való továbbításhoz az adatközlő hatóság beleegyezése szükséges;

               i)

               az adatközlő hatóság és az adatokat átvevő hatóság köteles írásos nyilvántartást vezetni az adatok átadásáról és átvételéről.

         14. cikk
   Érinthetetlenségi záradék
   (1)   E megállapodás nem érinti a Közösségnek, a tagállamoknak és Ukrajnának a nemzetközi jogból, így különösen az olyan alkalmazandó nemzetközi egyezményekből, illetve megállapodásokból eredő jogait, kötelezettségeit és felelősségét, amelyeknek részesei, beleértve a preambulumban hivatkozottakat.
   (2)   E megállapodás rendelkezései nem képezik akadályát valamely személy egyéb hivatalos vagy nem hivatalos egyezmény alapján történő visszaszállításának.
   VI.   SZAKASZ
   VÉGREHAJTÁS ÉS ALKALMAZÁS
   15. cikk
   Visszafogadási vegyes bizottság
   (1)   A Szerződő Felek kölcsönösen segítik egymást e megállapodás alkalmazásában és értelmezésében. A felek létrehoznak egy visszafogadási vegyes bizottságot (a továbbiakban: a bizottság), amely különösen az alábbi feladatokat látja el:

               a)

               ellenőrzi a megállapodás végrehajtását és rendszeres információcserét folytat az egyes tagállamok és Ukrajna által a 16. cikk szerint elkészített végrehajtási jegyzőkönyvről;

               b)

               javaslatokat készít és ajánlásokat fogalmaz meg a megállapodás módosítására;

               c)

               határoz az e megállapodás egységes alkalmazásához szükséges végrehajtási rendelkezésekről.

         (2)   E vegyes bizottság határozatai a Szerződő Felekre nézve kötelezőek.
   (3)   A bizottság a Közösség és Ukrajna képviselőiből áll; a Közösséget a tagállami szakértők támogatásával a Bizottság képviseli.
   (4)   A bizottság szükség esetén valamely Szerződő Fél kérelmére ülésezik.
   (5)   A vegyes bizottság elfogadja saját eljárási szabályzatát.
   16. cikk
   Végrehajtási jegyzőkönyvek
   (1)   Ukrajna és bármely tagállam végrehajtási jegyzőkönyveket dolgozhatnak ki, amelyek a következőkre vonatkozó rendelkezéseket tartalmaznak:

               a)

               a hatáskörrel rendelkező hatóságok kijelölése;

               b)

               határátkelők a személyek átadására;

               c)

               az illetékes hatóságok közötti kommunikáció mechanizmusai;

               d)

               a gyorsított eljárás keretében történő visszafogadás részletes szabályai;

               e)

               a kísérettel történő átadás, beleértve a harmadik ország állampolgárainak és a hontalanoknak a kísérettel történő átszállítását is;

               f)

               kiegészítő eszközök és szükséges dokumentumok a megállapodás végrehajtásához;

               g)

               módszerek és eljárások a megállapodás 12. cikkének végrehajtásával kapcsolatos költségek behajtására.

         (2)   Az (1) bekezdésben említett végrehajtási jegyzőkönyvek csak a 15. cikkben említett bizottság értesítését követően lépnek hatályba.
   (3)   Ukrajna beleegyezik abba, hogy egy adott tagállammal készített végrehajtási jegyzőkönyv (1) bekezdésének d), e), f) vagy g) pontjaival kapcsolatos rendelkezéseit bármely más tagállammal való kapcsolatai során – ez utóbbi kérelmére – is alkalmazza.
   17. cikk
   A kétoldalú visszafogadási megállapodásokhoz és a tagállamok szabályaihoz való viszony
   (1)   E cikk (2) bekezdésére is figyelemmel, e megállapodás rendelkezései elsőbbséget élveznek az egyes tagállamok és Ukrajna között a 16. cikk alapján megkötött vagy esetleg ezután megkötendő, az engedély nélkül tartózkodó személyek visszafogadásáról szóló bármely kétoldalú megállapodással vagy kötelező erejű jogi aktussal szemben, amennyiben ez utóbbiak nem összeegyeztethetők e megállapodás rendelkezéseivel.
   (2)   Az egyes tagállamok és Ukrajna között megkötött kétoldalú megállapodások és egyéb jogilag kötelező erejű aktusok a hontalan személyek és harmadik országok állampolgárai visszafogadásáról szóló rendelkezései továbbra is alkalmazandók a 20. cikk (3) bekezdésében említett 2 éves időszak alatt.
   VII.   SZAKASZ
   ZÁRÓ RENDELKEZÉSEK
   18. cikk
   Területi hatály
   (1)   E cikk (2) bekezdésére is figyelemmel ez a megállapodás azon a területen alkalmazandó, ahol az Európai Közösséget létrehozó szerződést alkalmazni kell, valamint Ukrajna területén.
   (2)   E megállapodás a Dán Királyság területén nem alkalmazandó.
   19. cikk
   A megállapodás módosításai
   E megállapodás a Szerződő Felek közös megegyezésével módosítható és kiegészíthető. A módosításokat és kiegészítéseket külön jegyzőkönyvek formájában dolgozhatják ki, amelyek a megállapodás szerves részét képezik és a megállapodás 20. cikkében megállapított eljárással összhangban lépnek hatályba.
   20. cikk
   Hatálybalépés, időtartam és megszűnés
   (1)   Ezt a megállapodást a Szerződő Feleknek belső rendelkezéseikkel összhangban meg kell erősíteniük vagy jóvá kell hagyniuk.
   (2)   E cikk (3) bekezdésére is figyelemmel, e megállapodás azon időpontot követő második hónap első napján lép hatályba, amikor a felek értesítik egymást, hogy az e cikk (1) bekezdésében említett eljárások befejeződtek.
   (3)   Az e megállapodás 3. cikkében foglalt kötelezettségek csak 2 évvel az e cikk (2) bekezdésében említett időpont után alkalmazandók. E kétéves időszak alatt csak a hontalan személyekre és azon harmadik országok állampolgáraira alkalmazandók, amelyekkel Ukrajna kétoldalú szerződést vagy megállapodást kötött a visszafogadásról. A 17. cikk (2) bekezdésében meghatározottak szerint, az egyes tagállamok és Ukrajna között megkötött kétoldalú megállapodások és egyéb jogilag kötelező erejű aktusok a hontalan személyek és harmadik országok állampolgárai visszafogadásáról szóló rendelkezései továbbra is alkalmazandók e 2 éves időszak alatt.
   (4)   Ezt a megállapodást határozatlan időre kötötték.
   (5)   E megállapodást bármelyik fél felmondhatja a másik félhez intézett hivatalos értesítés útján. A megállapodás az ilyen értesítés napját követő hat hónap elteltével hatályát veszti.
   21. cikk
   Mellékletek
   Az 1–8. melléklet e megállapodás szerves részét képezi.

      Kelt Luxembourgban, a kétezer-hetedik év június havának tizennyolcadik napján két példányban angol, bolgár, cseh, dán, észt, finn, francia, görög, holland, lengyel, lett, litván, magyar, máltai, német, olasz, portugál, román, spanyol, svéd, szlovák, szlovén, valamint ukrán nyelven, a szövegek mindegyike egyaránt hiteles.

         За Европейската общност
         Por la Comunidad Europea
         Za Evropské společenství
         For Det Europæiske Fællesskab
         Für die Europäische Gemeinschaft
         Euroopa Ühenduse nimel
         Για την Ευρωπαϊκή Κοινότητα
         For the European Community
         Pour la Communauté européenne
         Per la Comunità europea
         Eiropas Kopienas vārdā
         Europos bendrijos vardu
         az Európai Közösség részéről
         Għall-Komunitá Ewropea
         Voor de Europese Gemeenschap
         W imieniu Wspólnoty Europejskiej
         Pela Comunidade Europeia
         Pentru Comunitatea Europeană
         Za Európske spoločenstvo
         Za Evropsko skupnost
         Euroopan yhteisön puolesta
         På Europeiska gemenskapens vägnar
         3a Євролейське Спiвтовaриство

         За Украйиа
         Por Ucrania
         Za Ukrajinu
         For Ukraine
         Für die Ukraine
         Ukraina nimel
         Για την Ουκρανία
         For Ukraine
         Pour l’Ukraine
         Per l’Ucraina
         Ukrainas vārdā
         Ukrainos vardu
         Ukrajna részéről
         Għall-Ukrajna
         Voor Oekraïne
         W imieniu Ukrainy
         Pela Ucrânia
         Pentru Ucraina
         Za Ukrajinu
         Za Ukrajino
         Ukrainan puolesta
         På Ukrainas vägnar
         За Υκραїиу

   1. MELLÉKLET
   OKMÁNYOK KÖZÖS JEGYZÉKE AZ ÁLLAMPOLGÁRSÁGRA VONATKOZÓAN
   (6. cikk (1) bekezdés a) pont)

               —

               bármilyen útlevél (nemzeti útlevelek, diplomata-útlevelek, szolgálati útlevelek, csoportos útlevelek és ideiglenes útlevelek, beleértve a kiskorúak útleveleit is),

               —

               nemzeti személyazonosító igazolványok (beleértve az ideiglenes és átmeneti okmányokat),

               —

               katonakönyv és katonai személyazonosító igazolvány,

               —

               tengerész-nyilvántartási könyv, hajóparancsnoki szolgálati igazolvány és tengerészútlevél,

               —

               az állampolgárságot igazoló bizonyítvány és egyéb hivatalos okmány, amely megemlíti vagy jelzi az állampolgárságot.

         2. MELLÉKLET
   OKMÁNYOK KÖZÖS JEGYZÉKE AZ ÁLLAMPOLGÁRSÁGRA VONATKOZÓAN
   (6. cikk (1) bekezdés b) pont)

               —

               a megállapodás 1. mellékletében felsorolt bármely dokumentum fénymásolata,

               —

               járművezetői engedélyek vagy azok fénymásolatai,

               —

               születési anyakönyvi kivonat vagy annak fénymásolata,

               —

               vállalati igazolványok vagy azok fénymásolatai,

               —

               tanúk nyilatkozatai,

               —

               az érintett személy által tett nyilatkozatok és az általa beszélt nyelvek, beleértve a személy állampolgárságának megállapítására elvégzett bármely hivatalos vizsgálat eredményeit. E melléklet alkalmazásában a „hivatalos vizsgálat” a megkereső állam megbízásából vagy általa elvégzett vizsgálat, amelyet a megkeresett állam jóváhagy,

               —

               bármely egyéb okmány, amely segíthet az érintett személy állampolgárságának megállapításában.

         3. MELLÉKLET
   OKMÁNYOK KÖZÖS JEGYZÉKE HARMADIK ORSZÁG ÁLLAMPOLGÁRAI ÉS A HONTALAN SZEMÉLYEK TEKINTETÉBEN
   (7. cikk (1) bekezdés)

      3A. MELLÉKLET

                  —

                  a gyorsított eljárás céljából, különösen a felhatalmazott határőrizeti szervek személyzete által tett hivatalos nyilatkozatok, amelyek tanúsíthatják az érintett személynek a megkeresett államból való közvetlen belépését a megkereső állam területére,

                  —

                  légi járatok, vonatok, távolsági autóbuszok vagy hajók névvel ellátott menetjegyei, amelyek bizonyítékul szolgálnak az érintett személy jelenlétére vagy útvonalára a megkeresett állam területéről közvetlenül a megkereső állam (vagy tagállam, amennyiben a megkeresett állam Ukrajna) területére,

                  —

                  légi járatok, vonatok, távolsági autóbuszok vagy hajók utaslistái, amelyek bizonyítékul szolgálnak az érintett személy jelenlétére vagy útvonalára a megkeresett állam területéről közvetlenül a megkereső állam (vagy tagállam, amennyiben a megkeresett állam Ukrajna) területére.

      3B. MELLÉKLET

                  —

                  különösen a megkereső állam határőrizeti szervei, illetve más tanúk által tett olyan hivatalos nyilatkozatok, amelyek igazolhatják az érintett személy határátlépését,

                  —

                  dokumentumok, igazolások vagy bármilyen számla (pl.: szállodai számlák, orvosi/fogorvosi kezelésre megbeszélt időpontok, közintézmények/magánintézmények belépőkártyái, gépjárműbérleti megállapodás, hitelkártyával való fizetés nyugtája stb.), amely egyértelműen bizonyítja, hogy az érintett személy a megkeresett állam területén tartózkodott,

                  —

                  információ arra vonatkozólag, hogy az érintett személy egy szállító vagy utazási iroda szolgáltatásait vette igénybe,

                  —

                  az érintett személy bírósági vagy államigazgatási eljárás keretében tett hivatalos nyilatkozata.

   4. MELLÉKLET
   OKMÁNYOK KÖZÖS JEGYZÉKE HARMADIK ORSZÁG ÁLLAMPOLGÁRAI ÉS A HONTALAN SZEMÉLYEK TEKINTETÉBEN
   (7. cikk (2) bekezdés)

      4A. MELLÉKLET

                  —

                  a megkeresett állam által kiállított érvényes vízum és/vagy tartózkodási engedély,

                  —

                  az érintett személy úti okmányában található, a határátlépést igazoló pecsét vagy hasonló bejegyzés, illetve a határátlépés egyéb bizonyítéka.

      4B. MELLÉKLET
      A 4a. mellékletben felsorolt bármely okmány fénymásolata.

   5. MELLÉKLET

   6. MELLÉKLET

   7. MELLÉKLET
   A KIUTASÍTÁSRA RENDSZERESÍTETT SZABVÁNYOS, EURÓPAI UNIÓS ÚTI OKMÁNY
   (az 1994. november 30-i tanácsi ajánlásban megadott űrlapnak megfelelően)
   8. MELLÉKLET
   UKRAJNA VISSZATÉRÉSRE FELJOGOSÍTÓ ÚTI OKMÁNYA
   UKRAJNA NYILATKOZATA
   Az „úti okmány” Ukrajna, az egyik tagállam vagy a visszafogadandó személy állampolgársága vagy állandó lakcíme szerinti állam által kibocsátott külföldre utazáshoz érvényes okmány.
   EGYÜTTES NYILATKOZAT A 2. CIKK (1) BEKEZDÉSRŐL
   A Szerződő Felek tudomásul veszik, hogy Ukrajna és a tagállamok nemzeti jogrendszere szerint nem lehetséges egy ukrán vagy EU állampolgár számára, hogy megfosszák állampolgárságától anélkül, hogy megszerezne egy másik állampolgárságot.
   A Felek megállapodnak, hogy kellő időben konzultálnak egymással, amennyiben ez a jogi helyzet megváltozik.
   EGYÜTTES NYILATKOZAT DÁNIÁRA VONATKOZÓAN
   A Szerződő Felek tudomásul veszik, hogy a jelen megállapodás nem vonatkozik a Dán Királyság területére, sem pedig a Dán Királyság állampolgáraira. Ilyen körülmények között helyénvaló, hogy Ukrajna és a Dán Királyság visszafogadási megállapodást kössenek ugyanolyan feltételekkel, mint a jelen megállapodás feltételei.
   EGYÜTTES NYILATKOZAT IZLANDRA ÉS NORVÉGIÁRA VONATKOZÓAN
   A Szerződő Felek tudomásul veszik az Európai Közösség, valamint Izland és Norvégia között fennálló szoros kapcsolatot, különös tekintettel az említett országoknak a schengeni vívmányok végrehajtásához, alkalmazásához és továbbfejlesztéséhez történő társulásáról szóló 1999. május 18-i megállapodására. Ilyen körülmények között helyénvaló, hogy Ukrajna, valamint Izland és Norvégia visszafogadási megállapodást kössenek ugyanolyan feltételekkel, mint a jelen megállapodás feltételei.
   EGYÜTTES NYILATKOZAT A TECHNIKAI ÉS PÉNZÜGYI TÁMOGATÁSRÓL
   Mindkét fél egyetért a közös felelősség, szolidaritás és egyenlő partnerség elvein alapuló megállapodás végrehajtásában az Ukrajna és az EU közötti migrációs áramlás kezelése érdekében.
   Ebben az összefüggésben az EK kötelezettséget vállal, hogy rendelkezésre bocsát pénzügyi forrásokat, hogy támogassa Ukrajnát a megállapodás végrehajtásában. E tevékenysége során különös figyelmet szentelnek a kapacitásépítésre. Az ilyen támogatást az Ukrajna javára történő támogatás átfogó prioritásainak összefüggésében nyújtják, az Ukrajna rendelkezésére bocsátott átfogó pénzeszközök részeként és az EK külső segítségre vonatkozó, végrehajtással kapcsolatos eljárási szabályok teljes mértékű tiszteletben tartásával.


title: 2005/459/EK: A Bizottság határozata (2005. június 22.) a pinoxaden hatóanyagnak a 91/414/EGK tanácsi irányelv I. mellékletébe való lehetséges felvételével kapcsolatban a részletes vizsgálatra leadott dosszié hiánytalanságának elvi elismeréséről (az értesítés a C(2005) 1839. számú dokumentummal történt) EGT vonatkozású szöveg

text:
               23.6.2005

               HU

               Az Európai Unió Hivatalos Lapja

               L 160/32

         A BIZOTTSÁG HATÁROZATA
   (2005. június 22.)
   a pinoxaden hatóanyagnak a 91/414/EGK tanácsi irányelv I. mellékletébe való lehetséges felvételével kapcsolatban a részletes vizsgálatra leadott dosszié hiánytalanságának elvi elismeréséről
   (az értesítés a C(2005) 1839. számú dokumentummal történt)
   (EGT vonatkozású szöveg)
   (2005/459/EK)
   AZ EURÓPAI KÖZÖSSÉGEK BIZOTTSÁGA,
   tekintettel az Európai Közösséget létrehozó szerződésre,
   tekintettel a növényvédő szerek forgalomba hozataláról szóló, 1991. július 15-i 91/414/EGK tanácsi irányelvre (1) és különösen annak 6. cikke (3) bekezdésére,
   mivel:

               (1)

               A 91/414/EGK irányelv előírja egy közösségi jegyzék összeállítását a növényvédő szerekben engedélyezett hatóanyagokról.

               (2)

               A pinoxaden hatóanyag vonatkozásában a Syngenta Ltd dossziét nyújtott be az Egyesült Királyság hatóságaihoz 2004. március 31-én, amelyhez mellékelte a hatóanyagnak a 91/414/EGK irányelv I. mellékletébe való felvételére irányuló kérelmét.

               (3)

               Az Egyesült Királyság hatóságai jelezték a Bizottságnak, hogy előzetes vizsgálat alapján a szóban forgó hatóanyagra vonatkozó dosszié vélhetően megfelel a 91/414/EGK irányelv II. mellékletében előírt adat- és információszolgáltatási követelményeknek. A benyújtott dosszié egy, az adott hatóanyagot tartalmazó készítményre vonatkozóan szintén megfelelni látszik a 91/414/EGK irányelv III. mellékletében előírt adat- és információszolgáltatási követelményeknek. Ezt követően, a 91/414/EGK irányelv 6. cikkének (2) bekezdésével összhangban, a kérelmező továbbította a dossziét a Bizottság és a többi tagállam felé, valamint az Élelmiszerlánc- és Állat-egészségügyi Állandó Bizottság felé.

               (4)

               E határozat révén közösségi szinten hivatalosan meg kell erősíteni, hogy a dosszié elvben megfelel a 91/414/EGK irányelv II. mellékletében előírt adat- és információszolgáltatási követelményeknek, valamint legalább egy, a szóban forgó hatóanyagot tartalmazó növényvédő szer tekintetében a III. mellékletben előírt követelményeknek.

               (5)

               E határozat nem érinti a Bizottságnak azt a jogát, hogy a kérelmezőtől a dosszié egyes pontjainak tisztázása érdekében további adatokat vagy információt kérhet.

               (6)

               Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,

         ELFOGADTA EZT A HATÁROZATOT:
   1. cikk
   A 91/414/EGK irányelv 6. cikke (4) bekezdésének sérelme nélkül, az e határozat mellékletében meghatározott hatóanyagra vonatkozó dosszié, amelyet a Bizottsághoz és a tagállamokhoz a hatóanyagnak az irányelv I. mellékletébe való felvétele céljából nyújtottak be, elvben megfelel az irányelv II. mellékletében előírt adat- és információszolgáltatási követelményeknek.
   A dosszié szintén megfelel az irányelv III. mellékletében előírt adat- és információszolgáltatási követelményeknek egy, a hatóanyagot tartalmazó növényvédő szer vonatkozásában, a javasolt felhasználást figyelembe véve.
   2. cikk
   A referens tagállam végrehajtja a dosszié részletes vizsgálatát, és, amint lehetséges, de legkésőbb e határozatnak az Európai Unió Hivatalos Lapjában való közzétételétől számított egy éven belül, annak eredményéről jelentést tesz, melyben javasolja vagy nem javasolja a szóban forgó hatóanyag felvételét a 91/414/EGK irányelv I. mellékletébe, esetleg feltételeket javasol erre vonatkozóan az Európai Bizottságnak.
   3. cikk
   Ennek a határozatnak a tagállamok a címzettjei.

      Kelt Brüsszelben, 2005. június 22-én.

            a Bizottság részéről

         Markos KYPRIANOU

            a Bizottság tagja

      (1)  HL L 230., 1991.8.19., 1. o. A legutóbb a 2005/34/EK bizottsági irányelvvel (HL L 125., 2005.5.18, 5. o.) módosított irányelv.

      MELLÉKLET
      AZ E HATÁROZATBAN SZÓBAN FORGÓ HATÓANYAG

                  Szám

                  Közönséges név, CIPAC azonosítási szám

                  Kérelmező

                  A kérelem benyújtásának időpontja

                  Referens tagállam

                  1

                  Pinoxaden CIPAC-számmal még nem rendelkezik

                  Syngenta Ltd

                  2004.3.31.

                  Egyesült Királyság


title: A Tanács határozata (2001. szeptember 27.) az Európai Közösség és Japán közötti kölcsönös elismerésről szóló megállapodás megkötéséről

text:
Fontos jogi nyilatkozat

|

32001D0747

Hivatalos Lap L 284 , 29/10/2001 o. 0001 - 0002

		A Tanács határozata(2001. szeptember 27.)az Európai Közösség és Japán közötti kölcsönös elismerésről szóló megállapodás megkötéséről(2001/747/EK)AZ EURÓPAI UNIÓ TANÁCSA,tekintettel az Európai Közösséget létrehozó szerződésre, és különösen annak 133. cikkére, összefüggésben 300. cikke (2) bekezdése első albekezdésének első mondatával, (3) bekezdése első albekezdésének első mondatával és (4) bekezdésével,tekintettel a Bizottság javaslatára,mivel:(1) Az Európai Közösség és Japán közötti kölcsönös elismerésről szóló megállapodást annak egy későbbi időpontban történő lehetséges megkötésére is figyelemmel az Európai Közösség nevében 2001. április 4-én aláírták és azt jóvá kell hagyni.(2) Megfelelő belső eljárásokat kell meghatározni a megállapodás megfelelő működésének biztosítása érdekében. Ezért át kell ruházni a Bizottságra azt a hatáskört, amely alapján elvégezheti a megállapodás ágazati mellékletei B. részének módosításait és bizonyos határozatokat hozhat a megállapodás végrehajtásához,A KÖVETKEZŐKÉPPEN HATÁROZOTT:1. cikkAz Európai Közösség és Japán közötti kölcsönös elismerésről szóló megállapodást, ideértve annak mellékleteit is, a záróokmányhoz csatolt együttes nyilatkozatokkal és levélváltással együtt az Európai Közösség nevében a Tanács jóváhagyja.Az első bekezdésben említett szövegeket csatolták e határozathoz.2. cikkA Közösség nevében a Tanács elnöke továbbítja a megállapodás 14. cikkében meghatározott értesítést [1].3. cikk(1) A Bizottság a Tanács által kijelölt különbizottság (a továbbiakban: különbizottság) segítségével képviseli a Közösséget a megállapodás 8. cikke alapján létrehozott vegyesbizottságban és az ugyanezen cikk (2) bekezdésével összhangban létrehozott albizottságokban. A Bizottság a különbizottsággal folytatott konzultációt követően jár el az értesítések, információkérelmek és –cserék, valamint az alábbiakra vonatkozó javaslatok tekintetében:a) megfelelőségértékelési szervek bejegyzése,b) a létesítmények jegyzékeinek átadása,c) megfelelőségértékelési szervek megszüntetése, felfüggesztése vagy visszahívása,d) a létesítmények által kiadott megerősítések és adatok elfogadásának elutasítása,e) felfüggesztett megfelelőségértékelési szervektől eredő igazolások elfogadásának elutasítása,f) szakértők kinevezése,g) ellenőrzésekkel, látogatásokkal vagy vitás ügyekkel összefüggésben tett intézkedések,amelyeket a megállapodás 5., 6., 7., 8., 9., és 10. cikke, valamint az ágazati mellékletek megfelelő rendelkezései említenek.(2) A Közösség által a vegyesbizottságban vagy adott esetben az albizottságokban képviselendő álláspontot a Bizottság a különbizottsággal folytatott konzultációt követően határozza meg, tekintettel a következőkre:a) az eljárási szabályzat elfogadása a megállapodás 8. cikkének (2) bekezdésével összhangban;b) albizottságok létrehozása a megállapodás 8. cikkének (2) bekezdésével összhangban;c) az információcsere körülményeinek elfogadása a megállapodás 8. cikke (3) bekezdésének c) pontjával összhangban;d) a megfelelőségértékelési szervek, igazolásuk és kapcsolódó határozataik bejegyzése a megállapodás 5. és 7. cikkével, 8. cikke (3) bekezdésének a) pontjával, 8. cikke (3) bekezdésének d) pontjával és 9. cikkével összhangban;e) a bejegyzett megfelelőségértékelési szervek és megerősített létesítmények jegyzékeinek összeállítása és közzététele a megállapodás 8. cikke (3) bekezdésének b) pontjával összhangban;f) a megerősített létesítmények meglátogatása, illetve a kapcsolódó határozatok ellenőrzése és megvitatása a megállapodás 5., 7. és 10. cikkével összhangban;g) a szükséghelyzetek és a létesítményekben tett látogatások körülményeinek meghatározása a megállapodás 10. cikke (2) bekezdésének b) pontjával összhangban;h) a helyes gyártási gyakorlatról (GMP) szóló ágazati melléklet végrehajtási eljárásainak meghatározása ezen ágazati melléklet 7. b), 7. c) és 9. b) pontjával összhangban.(3) A Bizottság a különbizottsággal folytatott konzultációt követően irányítja és jóváhagyja a helyes gyártási gyakorlatról (GMP) szóló ágazati melléklet végrehajtásához kapcsolódó ideiglenes rendelkezéseket, és a másik Fél részére az Európai Közösség nevében diplomáciai jegyzéket küld, amelyben megerősíti, hogy befejeződött az előkészítő munka (a helyes gyártási gyakorlatról (GMP) szóló ágazati melléklet 9. a) pontjával összhangban).(4) A Bizottság a különbizottsággal folytatott konzultációt követően jóváhagyja az ágazati mellékletek B. részének valamennyi módosítását, és a másik Fél részére az Európai Közösség nevében elküldi a megállapodás 15. cikke (3) bekezdésének b) pontjában említett diplomáciai jegyzéket.(5) A Közösség által a vegyesbizottságban vagy az albizottságokban képviselendő álláspontot minden más esetben a Tanács határozza meg, amely a Bizottság javaslata alapján minősített többséggel jár el.Kelt Brüsszelben, 2001. szeptember 27-én.a Tanács részérőlaz elnökM. Verwilghen[1] A megállapodás hatálybalépésének napját kihirdetik az Európai Közösségek Hivatalos Lapjában.--------------------------------------------------


title: A Tanács (KKBP) 2016/478 határozata (2016. március 31.) a líbiai helyzetre tekintettel hozott korlátozó intézkedésekről szóló (KKBP) 2015/1333 határozat módosításáról

text:
               1.4.2016

               HU

               Az Európai Unió Hivatalos Lapja

               L 85/48

         A TANÁCS (KKBP) 2016/478 HATÁROZATA
   (2016. március 31.)
   a líbiai helyzetre tekintettel hozott korlátozó intézkedésekről szóló (KKBP) 2015/1333 határozat módosításáról
   AZ EURÓPAI UNIÓ TANÁCSA,
   tekintettel az Európai Unióról szóló szerződésre és különösen annak 29. cikkére,
   tekintettel az Unió külügyi és biztonságpolitikai főképviselőjének javaslatára,
   mivel:

               (1)

               A Tanács 2015. július 31-én elfogadta a (KKBP) 2015/1333 határozatot (1).

               (2)

               A Tanács 2015. március 16-án emlékeztetett arra, hogy csak politikai megoldás révén lehet fenntartható előrelépést tenni és elősegíteni a békét és stabilitást Líbiában, és említést tett többek között arról, hogy fontos tartózkodni minden olyan cselekménytől, amely tovább mélyítheti a jelenlegi megosztottságot.

               (3)

               A Tanácsot továbbra is súlyos aggodalommal tölti el a líbiai helyzet, és különösen a líbiai békét, biztonságot és stabilitást fenyegető cselekmények, továbbá azon cselekmények, amelyek akadályozzák vagy aláássák a líbiai politikai átmenet sikeres befejezését, mint például azon cselekmények, amelyek akadályozzák a 2015. december 17-i líbiai politikai megállapodás végrehajtását és a nemzeti egységkormány megalakítását, ideértve az intézkedéseknek a politikai befolyással rendelkező líbiai személyek általi, több ízben történő elmulasztását.

               (4)

               A Líbiában fennálló helyzet súlyosságára tekintettel helyénvaló hat hónapos időtartamra további három személyt felvenni a korlátozó intézkedések hatálya alá tartozó személyeknek a (KKBP) 2015/1333 határozat II. és IV. mellékletében foglalt jegyzékébe.

               (5)

               A (KKBP) 2015/1333 határozatot ezért ennek megfelelően módosítani kell,

         ELFOGADTA EZT A HATÁROZATOT:
   1. cikk
   A (KKBP) 2015/1333 határozat a következőképpen módosul:

               1.

               Az e határozat mellékletében felsorolt személyeket fel kell venni a II. és IV. mellékletben foglalt jegyzékbe.

               2.

               A 17. cikk a következő bekezdésekkel egészül ki:
               „(3)   A 8. cikk (2) bekezdésében említett intézkedéseket 2016. október 2-ig alkalmazni kell a II. mellékletben a 16., a 17. és 18. sorszám alatt jegyzékbe vett személyek tekintetében.
               4.   A 9. cikk (2) bekezdésében említett intézkedéseket 2016. október 2-ig alkalmazni kell a IV. mellékletben a 21., a 22. és 23. sorszám alatt jegyzékbe vett személyek tekintetében.”

         2. cikk
   Ez a határozat az Európai Unió Hivatalos Lapjában való kihirdetésének napján lép hatályba.

      Kelt Brüsszelben, 2016. március 31-én.

            a Tanács részéről

            az elnök

         A.G. KOENDERS

      (1)  A Tanács (KKBP) 2015/1333 határozata (2015. július 31.) a líbiai helyzetre tekintettel hozott korlátozó intézkedésekről és a 2011/137/KKBP határozat hatályon kívül helyezéséről (HL L 206., 2015.8.1., 34 o.)

      MELLÉKLET

            „II. MELLÉKLET

               A 8. cikk (2) bekezdésében említett személyek és szervezetek jegyzéke

            A.   SZEMÉLYEK

                        Név

                        Azonosító adatok

                        A jegyzékbevétel indokolása

                        A jegyzékbevétel időpontja

                        16.

                        SALEH ISSA GWAIDER, Agila

                        Születési idő: 1944 (nem biztos)

                        Agila Saleh a képviselők tanácsának elnöke a képviselőházban 2014. augusztus 5. óta.
                        2015. december 17-én kinyilvánította, hogy ellenzi a 2015. december 17-én aláírt líbiai politikai megállapodást.
                        A képviselők tanácsának elnökeként Agila Saleh akadályozza és aláássa a líbiai politikai átmenetet, többek között azzal, hogy 2016. február 23-án nem volt hajlandó szavazást tartani a képviselőházban a nemzeti egységkormányról.
                        Agila Saleh 2016. február 23-án úgy döntött, hogy létrehoz egy bizottságot, amely várhatóan találkozik a líbiai politikai megállapodást ellenző »líbiai–líbiai folyamat« más tagjaival.

                        17.

                        GHWELL, Khalifa
                        más néven AL GHWEIL, Khalifa
                        AL-GHAWAIL, Khalifa

                        Születési idő: 1964
                        Misratah

                        Khalifa Ghwell a nemzetközi szinten nem elismert általános nemzeti kongresszus (más néven »nemzeti felemelkedés kormánya«) úgynevezett »miniszterelnöke és védelmi minisztere«, és ebben a minőségében felelős annak tevékenységéért.
                        Khalifa Ghwell 2015. július 7-én Nuri Abu Sahmain-nel, az általános nemzeti kongresszus elnökével együtt részt vett a Steadfastness Front (Alsomood) elnevezésű új katonai erő felavatásának aláírási ceremóniáján. Ezzel kinyilvánította az e katonai erő iránti támogatását, amelyet hét hadosztály alkot, és amelynek célja, hogy megakadályozza egy egységkormány megalakítását Tripoliban.
                        Khalifa Ghwell mint az általános nemzeti kongresszus »miniszterelnöke« szintén központi szerepet játszik a líbiai politikai megállapodás szerinti nemzeti egységkormány megalakulásának akadályozásában.
                        2016. január 15-én mint a tripoli székhelyű általános nemzeti kongresszus »miniszterelnöke és védelmi minisztere« Khalifa Ghwell elrendelte, hogy tartóztassák le az új biztonsági csoportnak a nemzeti egységkormány megbízott miniszterelnöke által kinevezett minden olyan tagját, aki beteszi a lábát Tripoliba.

                        18.

                        ABU SAHMAIN, Nuri
                        más néven BOSAMIN, Nori
                        BO SAMIN, Nuri
                        BADI, Salahdin

                        Születési idő: 1956.5.16.
                        Zouara/Zuwara, Líbia

                        Nuri Abu Sahmain a nemzetközi szinten nem elismert általános nemzeti kongresszus (más néven »nemzeti felemelkedés kormánya«) úgynevezett »elnöke«, és ebben a minőségében felelős annak tevékenységéért.
                        Az általános nemzeti kongresszus elnökeként Nuri Abu Sahmain központi szerepet játszik a líbiai politikai megállapodás akadályozásában és ellenzésében, valamint a nemzeti egységkormány megalakulásának akadályozásában és ellenzésében.
                        Nuri Abu Sahmain 2015. december 15-én sürgette, hogy halasszák el a líbiai politikai megállapodás elfogadását, amelyre a tervek szerint egy december 17-i ülésen került volna sor.
                        2015. december 16-án nyilatkozatot adott ki arról, hogy az általános nemzeti kongresszus nem engedélyezi a tagjai számára, hogy részt vegyenek az ülésen vagy hogy aláírják a líbiai politikai megállapodást.
                        Nuri Abu Sahmain 2016. január 1-jén az Egyesült Nemzetek Szervezetének különleges képviselőjével folytatott tárgyalások során elutasította a líbiai politikai megállapodást.”

            „IV. MELLÉKLET

               A 9. cikk (2) bekezdésében említett személyek és szervezetek jegyzéke

            A.   SZEMÉLYEK

                        Név

                        Azonosító adatok

                        A jegyzékbevétel indokolása

                        A jegyzékbevétel időpontja

                        21.

                        SALEH ISSA GWAIDER, Agila

                        Születési idő: 1944 (nem biztos)

                        Agila Saleh a képviselők tanácsának elnöke a képviselőházban 2014. augusztus 5. óta.
                        2015. december 17-én kinyilvánította, hogy ellenzi a 2015. december 17-én aláírt líbiai politikai megállapodást.
                        A képviselők tanácsának elnökeként Agila Saleh akadályozza és aláássa a líbiai politikai átmenetet, többek között azzal, hogy 2016. február 23-án nem volt hajlandó szavazást tartani a képviselőházban a nemzeti egységkormányról.
                        Agila Saleh 2016. február 23-án úgy döntött, hogy létrehoz egy bizottságot, amely várhatóan találkozik a líbiai politikai megállapodást ellenző »líbiai–líbiai folyamat« más tagjaival.

                        22.

                        GHWELL, Khalifa
                        más néven AL GHWEIL, Khalifa
                        AL-GHAWAIL, Khalifa

                        Születési idő: 1964
                        Misratah

                        Khalifa Ghwell a nemzetközi szinten nem elismert általános nemzeti kongresszus (más néven »nemzeti felemelkedés kormánya«) úgynevezett »miniszterelnöke és védelmi minisztere«, és ebben a minőségében felelős annak tevékenységéért.
                        Khalifa Ghwell 2015. július 7-én Nuri Abu Sahmain-nel, az általános nemzeti kongresszus elnökével együtt részt vett a Steadfastness Front (Alsomood) elnevezésű új katonai erő felavatásának aláírási ceremóniáján. Ezzel kinyilvánította az e katonai erő iránti támogatását, amelyet hét hadosztály alkot, és amelynek célja, hogy megakadályozza egy egységkormány megalakítását Tripoliban.
                        Khalifa Ghwell mint az általános nemzeti kongresszus »miniszterelnöke« szintén központi szerepet játszik a líbiai politikai megállapodással létrehozott nemzeti egységkormány megalakulásának akadályozásában.
                        2016. január 15-én Khalifa Ghwell mint a tripoli székhelyű általános nemzeti kongresszus »miniszterelnöke és védelmi minisztere« elrendelte, hogy tartóztassák le az új biztonsági csoportnak a nemzeti egységkormány megbízott miniszterelnöke által kinevezett minden olyan tagját, aki beteszi a lábát Tripoliba.

                        23.

                        ABU SAHMAIN, Nuri
                        más néven BOSAMIN, Nori
                        BO SAMIN, Nuri
                        BADI, Salahdin

                        Születési idő: 1956.5.16.
                        Zouara/Zuwara, Líbia

                        Nuri Abu Sahmain a nemzetközi szinten nem elismert általános nemzeti kongresszus (más néven »nemzeti felemelkedés kormánya«) úgynevezett »elnöke«, és ebben a minőségében felelős annak tevékenységéért.
                        Az általános nemzeti kongresszus elnökeként Nuri Abu Sahmain központi szerepet játszik a líbiai politikai megállapodás akadályozásában és ellenzésében, valamint a nemzeti egységkormány megalakulásának akadályozásában és ellenzésében.
                        Nuri Abu Sahmain 2015. december 15-én sürgette, hogy halasszák el a líbiai politikai megállapodás elfogadását, amelyre a tervek szerint egy december 17-i ülésen került volna sor.
                        2015. december 16-án nyilatkozatot adott ki arról, hogy az általános nemzeti kongresszus nem engedélyezi a tagjai számára, hogy részt vegyenek az ülésen vagy hogy aláírják a líbiai politikai megállapodást.
                        Nuri Abu Sahmain 2016. január 1-jén az Egyesült Nemzetek Szervezetének különleges képviselőjével folytatott tárgyalások során elutasította a líbiai politikai megállapodást.”


title: A Tanács határozata ( 2008. február 25. ) az Európai Szakképzés-fejlesztési Központ igazgatótanácsa luxemburgi tagjának kinevezéséről

text:
               5.3.2008

               HU

               Az Európai Unió Hivatalos Lapja

               C 60/1

      A TANÁCS HATÁROZATA

   (2008. február 25.)
   az Európai Szakképzés-fejlesztési Központ igazgatótanácsa luxemburgi tagjának kinevezéséről
   (2008/C 60/01)
   AZ EURÓPAI UNIÓ TANÁCSA,
   tekintettel az Európai Szakképzés-fejlesztési Központ létrehozásáról szóló, 1975. február 10-i 337/75/EGK tanácsi rendeletre (1), és különösen annak 4. cikkére,
   tekintettel a luxemburgi kormány által benyújtott jelölésre,
   mivel:

               (1)

               A Tanács 2006. szeptember 18-i határozatával (2) a 2006. szeptember 18. és 2009. szeptember 17. közötti időtartamra kinevezte az Európai Szakképzés-fejlesztési Központ igazgatótanácsának tagjait.

               (2)

               Gilbert ENGEL lemondását követően a központ igazgatótanácsban a kormány képviselőinek kategóriájába tartozó egyik tag helye megüresedett.

               (3)

               Ki kell nevezni a fent említett központ igazgatótanácsának luxemburgi tagját a hivatali idő fennmaradó részére, azaz 2009. szeptember 17-ig,

         A KÖVETKEZŐKÉPPEN HATÁROZOTT:
   Egyetlen cikk
   A Tanács a hivatali idő hátralévő részére, azaz 2009. szeptember 17-ig a következő személyt nevezi ki az Európai Szakképzés-fejlesztési Központ igazgatótanácsának tagjává:
   KORMÁNY KÉPVISELŐJE
   Luxemburg: Nic ALFF.

      Kelt Brüsszelben, 2008. február 25-án.

            a Tanács részéről

            az elnök

         A. VIZJAK

      (1)  HL L 39., 1975.2.13., 1. o. A legutóbb a 2051/2004/EK rendelettel (HL L 355., 2004.12.1., 1. o.) módosított rendelet.

      (2)  HL C 240., 2006.10.5., 1. o.